钦定古今图书集成/历象汇编/历法典/第098卷 > 隋
## 钦定古今图书集成/历象汇编/历法典/第098卷 > 隋

### 高祖开皇十四年鄜州司马袁充上晷影漏刻

按《隋书高祖本纪》，不载。　按《天文志》，“隋初用周朝尹
公正、马显所造《漏经》。至开皇十四年，鄜州司马袁充
上晷影漏刻。充以短影平仪，均十二辰立表随日影
所指辰刻，以验漏水之节。十二辰刻互有多少，时正
前后，刻亦不同。其二至二分用箭辰刻之法，今列之
云。”

“冬至，日出辰正，　日入申正”，　昼四十刻，　夜六十刻，　子、丑、亥各二刻，　寅、戌各六刻，　卯、酉各十三
刻，　辰、申各十四刻，　巳、未各十刻，　午八刻。

右十四日改箭

春秋二分：日出卯正，　日入酉正，　昼五十刻，　夜
五十刻，　子四刻，　丑、亥七刻，　寅、戌九刻，　卯、酉
十四刻，　辰、申九刻，　巳、未七刻，　午四刻。

右五日改箭

夏至，日出寅正，　日入戌正，　昼六十刻，　夜四十
刻，　子八刻，　丑、亥十刻，　寅、戌十四刻，　卯、酉十
三刻，　辰、申六刻，　巳、未二刻，　午二刻。

右一十九日，加减一刻，改箭。

按《唐六典》：“隋置漏刻生，掌习漏刻之节，以时唱漏。”
按《文献通考》：“隋大驾钟车、鼓车，皆刻木为屋，中置钟
鼓，下施木台，长竿如钲鼓，与舆士各二十四人。”
开皇十七年，张胄元议改漏刻。

按《隋书高祖本纪》，不载。　按《天文志》，“袁充素不晓浑
天黄道去极之数，苟役私智，变改旧章，其于施用，未
为精密。开皇十七年，张胄元用后魏浑天铁仪，测，知
春秋二分，日出卯酉之北，不正当中。与何承天所测
颇同，皆日出卯三刻五十五分，入酉四刻二十五分，
昼漏五十刻一十分，夜漏四十九刻四十分，昼夜差
六”十分刻之四十。

### 仁寿四年刘焯议改漏刻

按《隋书高祖本纪》。不载。　按《天文志》。“仁寿四年。刘焯
上《皇极历》。有日行迟疾。推二十四气皆有盈缩定日。
春秋分定日。去冬至各八十八日有奇。去夏至各九
十三日有奇。二分定日。昼夜各五十刻。又依浑天黄
道验知冬至夜漏五十九刻一百分刻之八十六。昼
漏四十刻一十四分。夏至昼漏五十九刻八十六分。
夜漏四十刻一十四分。冬夏二至之间，昼夜差一十
九刻一百分刻之七十二。”《胄元》及焯，漏刻并不施用，
然其法制皆著在历术，推验加时，最为详审。

### 炀帝大业 年令耿询宇文恺等造诸漏刻

按《隋书炀帝本纪》，不载。　按《天文志》：“大业初，耿询作
古欹器，以漏水注之，献于炀帝。帝善之。因令与宇文
恺依后魏道士李兰所修道家上法称漏，制造称水
漏器，以充行从。又作候景分箭上水方器，置于东都
乾阳殿前鼓下司辰。又作马上漏刻，以从行，辨时刻；
揆日晷，下漏刻。”此二者，测天地，正仪象之本也。晷漏
沿革，今古大殊。故列其差，以补前阙。

按《文献通考》，“隋大业行漏车，制同钟鼓楼，而大设刻
漏。如桶，衡首垂铜钵，末有钵象。漆柜贮水，渴乌注水
入钵中。长竿四，舆士六十人。”